b'\n_START_ARTICLE_\nIndij\xc5\xb3 Taryba\n_START_PARAGRAPH_\nIndij\xc5\xb3 Taryba (isp. el Real y Supremo Consejo de Indias)\xc2\xa0\xe2\x80\x93 svarbiausias administracinis Ispanijos imperijos Amerikoje ir Azijoje organas, jung\xc4\x99s \xc4\xafstatym\xc5\xb3 leidybos, vykdom\xc4\x85sias ir teismines funkcijas. Kastilijos kar\xc5\xabna nauj\xc4\x85sias teritorijas \xc4\xafjung\xc4\x97 \xc4\xaf savo valdas kai karalien\xc4\x97 Izabel\xc4\x97 at\xc5\xa1auk\xc4\x97 Kolumbui ir kitiems pirmiesiems konkistadorams suteiktus valdymo \xc4\xafgaliojimus ir \xc4\xafved\xc4\x97 tiesiogin\xc4\xaf karaliaus valdym\xc4\x85._NEWLINE_Besikurianti kolonijinio valdymo sistema nebuvo i\xc5\xa1baigta iki XVI a. tre\xc4\x8dio ketvir\xc4\x8dio. Nuo antrosios Kolumbo kelion\xc4\x97s Katalik\xc5\xb3 Monarchai (Kastilijos karalien\xc4\x97 Izabel\xc4\x97 I ir Aragono karalius Ferdinandas II Katalikas) paskyr\xc4\x97 Chuan\xc4\x85 Rodriges\xc4\x85 de Fonsek\xc4\x85 (isp. Juan Rodr\xc3\xadguez de Fonseca) tirti problemas, susijusias su Kolumbo vykdoma kolonizacija. Rodrigesas de Fonseka i\xc5\xa1 esm\xc4\x97s tapo Indij\xc5\xb3 ministru ir pad\xc4\x97jo pamatus kolonij\xc5\xb3 valdymo biurokratijai. Jis pirmininkavo tarybai, \xc4\xaf kuri\xc4\x85 \xc4\xaf\xc4\x97jo dalis Kastilijos tarybos (isp. Consejo de Castilla) nari\xc5\xb3 ir ir sudar\xc4\x97 Indij\xc5\xb3 Chunt\xc4\x85 (isp. Junta de Indias) i\xc5\xa1 a\xc5\xa1tuoni\xc5\xb3 patar\xc4\x97j\xc5\xb3. Imperatorius Karolis V jau 1519\xc2\xa0m. naudojo \xc5\xa1\xc4\xaf pavadinim\xc4\x85. Indij\xc5\xb3 Taryba \xc4\xafgaliojimus gavo 1524\xc2\xa0m. rugpj\xc5\xab\xc4\x8dio 1 d. Taryba kas savait\xc4\x99 informuodavo karali\xc5\xb3 apie savo sprendimus. Taryba tapo auk\xc5\xa1\xc4\x8diausia vald\xc5\xbeia Indij\xc5\xb3 valdymo klausimais, jai pavald\xc5\xabs buvo Prekybos namai (isp. Casa de Contrataci\xc3\xb3n), \xc4\xafkurti Sevilijoje 1503\xc2\xa0m. kaip muitin\xc4\x97s sand\xc4\x97liai ry\xc5\xa1iams su Indijomis. Pakankamos svarbos civilin\xc4\x97s bylos i\xc5\xa1 Naujojo Pasaulio audiencij\xc5\xb3 gal\xc4\x97jo b\xc5\xabti nukreipiamos nagrin\xc4\x97ti \xc4\xaf Indij\xc5\xb3 Taryb\xc4\x85, kuri veik\xc4\x97 kaip auk\xc5\xa1\xc4\x8diausia teismin\xc4\x97 instancija._NEWLINE_Skandalai Peru ir nenuilstan\xc4\x8dio Bartolom\xc4\x97 de las Kaso veikla baig\xc4\x97si tuo, kad Karolis V 1542\xc2\xa0m. rekonstravo Indij\xc5\xb3 Tarybos strukt\xc5\xabr\xc4\x85 i\xc5\xa1leisdamas serij\xc4\x85 \xc4\xafsak\xc5\xb3. Prekyb\xc4\x85 tarp tolim\xc5\xb3 kolonij\xc5\xb3 ir Sevilijos (uostas, per kur\xc4\xaf vyko visa prekyba su kolonijomis) pri\xc5\xbei\xc5\xabr\xc4\x97jo i\xc5\xa1 seniau Sevilijoje egzistuojanti Casa de la Contrataci\xc3\xb3n, kuri 1503\xc2\xa0m. buvo \xc4\xafgaliota valdyti komercij\xc4\x85 kolonijose, emigracij\xc4\x85 ir j\xc5\xabrines ekspedicijas._NEWLINE__NEWLINE_Indij\xc5\xb3 Tarybos sprendimus ir Kar\xc5\xabnos \xc4\xafstatymus Indijoms 1680\xc2\xa0m. formaliai kodifikavo Recompilaci\xc3\xb3n de las Leyes de Indias._NEWLINE_XVIII a. prad\xc5\xbeioje \xc4\x97mus valdyti naujai dinastijai buvo \xc4\xafvykdyta eil\xc4\x97 administracini\xc5\xb3 pakeitim\xc5\xb3, vadinam\xc5\xb3 Burbon\xc5\xb3 reformomis. 1714\xc2\xa0m. Pilypas V suk\xc5\xabr\xc4\x97 Laivyno ir Indij\xc5\xb3 sekretoriat\xc4\x85 (isp. Secretar\xc3\xada de Marina e Indias), kur\xc4\xaf tvark\xc4\x97 vienas Indij\xc5\xb3 ministras ir kuris per\xc4\x97m\xc4\x97 admin istracines Indij\xc5\xb3 Tarybos galias, nors Taryba ir toliau veik\xc4\x97 iki XIX a., bet jos galios buvo antraeil\xc4\x97s._NEWLINE__NEWLINE_Penkiasde\xc5\xa1imt met\xc5\xb3 v\xc4\x97liau Karolis III suformavo atskir\xc4\x85 Indij\xc5\xb3 valstyb\xc4\x97s sekretariat\xc4\x85 (isp. Secretar\xc3\xado del Estado del Despacho Universal de Indias). 1807\xe2\x80\x931814\xc2\xa0m. vykusio Pir\xc4\x97n\xc5\xb3 karo metu Kadiso kortesai panaikino Indij\xc5\xb3 taryb\xc4\x85, nors ji buvo atkurta restauravus Ferdinando VII vald\xc5\xbei\xc4\x85. Taryba galutinai panaikinta buvo 1834\xc2\xa0m., pra\xc4\x97jus metams po Ferdinando VII mirties, jau praradus did\xc5\xbei\xc4\x85j\xc4\x85 dal\xc4\xaf Ispanijos Amerikos._NEWLINE_Sevilijoje esantys Indij\xc5\xb3 Tarybos archyvai (isp. Archivo General de Indias) yra vienas did\xc5\xbeiausi\xc5\xb3 Europos istorijos dokument\xc5\xb3 centr\xc5\xb3.'